Mugabe staan weer vir presidentRobert Mugabe. Foto: AP Photo/Tsvangirayi Mukwazhi Die regerende Zanu-PF het by ŉ saamtrek in Masvingo die besluit aangekondig, onder luide toejuiging van ondersteuners. “Ons almal kyk rolprente. Hulle eindig net wanneer die akteur doodgaan. So die president moet aan die stuur bly tot hy doodgaan. Hy is ons kandidaat vir 2018,” het Kudzai Chipanga, jeugleier, gesê. Die aankondiging kom te midde van toenemende protesoptogte teen Mugabe se 36 jaar lange bewind. Mugabe het tydens die saamtrek ŉ toespraak van 40 minute gelewer en hy was duidelik uitgeput. “Ons het ooreengekom dat daar geen konflik en binnegevegte moet wees nie. Dissipline, dissipline, dissipline. Diegene in leierskapposisies moet gerespekteer word.” Mugabe se kritici beskuldig hom van menseregteskendings en sê hy het die land se ekonomie gekelder. Meer as 80% van Zimbabwe se werksmag is volgens berigte werkloos. Teenregering-protesaksies het die afgelope paar maande toegeneem. Dit is ook veral die polisie se ystervuis-optrede teen die betogers wat kommer wek.